**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 19.12.2024, ora 08:00 – 20.12.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 20.12.2024, ora 07:00**

**RÂURI**

**Debitele au fost, în general, staționare, exceptând râurile din bazinele hidrografice: Vișeu, Iza, Tur, Lăpuș, Crasna, Barcău, Crișuri, Arieș, bazinul superior al Someșului și bazinul inferior al Mureșului, unde au fost în scădere.**

**Pe cursul mijlociu și inferior al Someșului și cursul superior și mijlociu al Mureșului, debitele au fost în creștere ca urmare a propagării și cedării apei din stratul de zăpadă.**

**Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare) pe râurile din bazinele hidrografice: Vișeu, Moldova, cursul Siretului, cursurile superioare ale Izei, Putnei, Trotușului, cursul mijlociu și inferior al Sucevei, unii afluenți din bazinul Bistriței, din bazinul superior al Oltului și mai mici (sub 30% din normalele lunare) pe râurile din bazinele hidrografice: Lăpuș, Crasna, Barcău, Crișuri, Arieș, Timiș, Bârzava, Moravița, Caraș, Nera, Cerna, unii afluenți din bazinul Jiului, din bazinul inferior al Oltului și din bazinul superior al Argeșului.**

**Formațiunile de gheață (gheață la maluri) existente au fost în restrângere și eliminare.**

**Nivelurile pe râuri la stațiile hidrometrice se situează sub COTELE DE ATENȚIE.**

**Debitele vor fi, în general, staționare, exceptând râurile din bazinele hidrografice: Vișeu, Iza, Tur, Crasna, Barcău, Crișuri, bazinele superioare și mijlocii ale Someșului, Mureșului, unde vor fi în scădere.**

**Pe râurile din bazinele superioare ale Timișului, Bârzavei, Moraviței, Carașului, Nerei, Cernei, cursul inferior al Someșului și cursul mijlociu al Mureșului, debitele vor fi în creștere ca urmare a precipitațiilor prognozate și cedării apei din stratul de zăpadă.**

**Sunt posibile creșteri de niveluri și debite, pe unele râuri din zonele de deal și de munte, mai ales pe cele din vestul și sud-vestul țării, ca urmare a precipitațiilor prognozate și cedării apei din stratul de zăpadă.**

**Formațiunile de gheață (gheață la maluri) existente vor fi în restrângere și diminuare.**

**Nivelurile pe râuri la stațiile hidrometrice se vor situa sub COTELE DE ATENȚIE.**

**DUNĂRE**

**Debitul la intrarea în țară (secțiunea Baziaș) în intervalul 19 – 20.12.2024 a fost în scădere, având valoarea de 3600 m3/s, sub media multianuală a lunii decembrie (5200 m3/s).**

**În aval de Porţile de Fier debitele au fost în scădere pe sectoarele Gruia – Zimnicea și Hârșova – Tulcea, în creștere pe sectorul Giurgiu – Călărași și staționare la Cernavodă.**

**Debitul la intrarea în țară (secțiunea Baziaș) va fi în scădere (3400 m3/s).**

**În aval de Porţile de Fier, debitele vor fi în scădere pe sectorul Gruia – Giurgiu şi relativ staţionare pe sectorul Oltenița – Tulcea.**

**2. Situaţia meteorologică în intervalul 19.12.2024, ora 09:00 –20.12.2024, ora 06:00**

**ÎN ŢARĂ**

**Vremea s-a menținut în general frumoasă, iar valorile termice diurne au fost în continuare cu mult peste mediile climatologice specifice pentru a doua decadă a lunii decembrie în aproape toată țara (abateri pozitive în general de 6...10 grade), exceptând local Transilvania și Moldova, unde ceața a persistat în cea mai mare parte a intervalului. Pe parcursul zilei cerul a fost mai mult senin, iar noaptea înnorările au cuprins treptat jumătatea de nord-vest a țării și a plouat slab, local în Crișana și izolat în Banat și Maramureș. Vântul a suflat slab și moderat, cu unele intensificări pe crestele montane. Este strat de zăpadă în cea mai mare parte a zonei montane și la ora 20 măsura -în platformele stațiilor meteorologice- până la 76 cm în Munții Vrancei și până la 66 cm în Masivul Ceahlău. Temperaturile maxime s-au încadrat între -1 grad la Miercurea Ciuc și Brașov și 16 grade la Reșița și Pătârlagele, iar la ora 6 se înregistrau valori termice cuprinse între -6 grade la Întorsura Buzăului și 10 grade la Sulina și Gura Portiței. A mai fost ceață îndeosebi la începutul zilei pe arii restrânse și în regiunile vestice și sudice, iar noaptea mai ales în centru, sud și est.**

***Observație: de ieri de la ora 6 au fost în vigoare 37 de atenționări cod galben pentru fenomene meteorologice periculoase imediate, 8 emise de către SRPV Timișoara, 8 emise de către SRPV Cluj, 7 emise de către SRPV Bacău, 6 emise de către SRPV Sibiu, 4 emise de către SRPV Constanța, 2 emise de către SRPV Craiova și 2 emise de către CNPM București pentru Muntenia.***

**LA BUCUREŞTI**

**Vremea s-a menținut frumoasă, iar valorile termice diurne s-au situat cu mult peste cele specifice datei. Cerul variabil în primele ore, a fost senin în restul intervalului, iar vântul a suflat în general slab. Temperatura maximă a fost de 12 grade la Filaret și Băneasa și 13 grade la Afumați, iar la ora 6 se înregistrau -3 grade la Băneasa, -1 grad la Afumați și 1 grad la Filaret. Noaptea în zona preorășenească a fost ceață.**

**3. Prognoza meteorologică în intervalul 20.12.2024, ora 09:00 –21.12.2024, ora 09:00**

**ÎN ŢARĂ**

**În sudul și estul țării valorile termice se vor situa mult peste cele specifice datei (abatere de 8...10 grade), iar în celelalte zone vor scădea față de ziua precedentă. Temperaturile maxime se vor încadra între 1 și 14 grade, iar cele minime între -2 și 6 grade. Pe parcursul zilei cerul va fi variabil, cu înnorări și ploi slabe în Banat, Crișana, Maramureș, local în Transilvania și nordul Moldovei și izolat în Oltenia. Seara și noaptea nebulozitatea se va extinde în toată țara și vor fi precipitații, local moderate cantitativ în sud-vest (10...15 l/mp). Va ploua, însă pe alocuri în zonele de deal și în Transilvania vor fi precipitații sub formă de lapoviță și ninsoare. Excepție vor face regiunile sud-estice, unde ploile se vor semnala cu totul izolat. La munte, pe spații mici va ploua în timpul zilei, iar în zona înaltă precipitațiile vor fi mixte, însă noaptea vor predomina ninsorile și cu precădere la altitudini de peste 1400 m se va depune strat de zăpadă. Vântul va sufla slab și moderat, local cu intensificări îndeosebi în a doua parte a intervalului la munte, în vestul, estul și sud-estul teritoriului, unde vor fi viteze în general de 45...55 km/h. Mai ales dimineața va fi ceață, local în centru, sud și est și izolat în rest.**

**LA BUCUREŞTI**

**Valorile termice se vor situa peste cele specifice datei, astfel că temperatura maximă va fi de 10...12 grade, iar cea minimă de 3...5 grade. Pe parcursul zilei cerul va fi variabil, apoi se va înnora și mai ales spre sfârșitul nopții va crește probabilitatea de ploaie slabă. Vântul va sufla slab și moderat, cu unele intensificări spre finalul intervalului (viteze de 35...40 km/h). Dimineața vor fi condiții de ceață.**

1. ***CALITATEA APELOR***

**1. Pe fluviul Dunărea**

**Nu au fost semnalate evenimente deosebite.**

**2. Pe râurile interioare**

**Nu au fost semnalate evenimente deosebite.**

**3. Pe Marea Neagră**

**Nu au fost semnalate evenimente deosebite.**

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului* informează că, din rezultatele analizelor efectuate pentru data de 18.12.2024 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).**

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la staţiile automate de monitorizare a calităţii aerului cu următoarele indicative: B-15, B-23 (mun. București), B-27 (orașul Voluntari), MS-5 (jud. Mureș), BV-6 (mun. Codlea), CJ-5 (mun. Dej), MM-6 (mun. Sighetu Marmației) și CS-3 (loc. Moldova Veche). Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.**

1. **În domeniul solului şi vegetaţiei**

**Nu au fost semnalate evenimente deosebite.**

1. **În domeniul supravegherii radioactivităţii mediului**

***Agenţia Naţională pentru Protecţia Mediului* informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 18.12.2024-19.12.2024 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.**

1. **În municipiul Bucureşti**

**Nu au fost semnalate evenimente deosebite.**

**DIRECȚIA COMUNICARE ȘI DIGITALIZARE**